《题卢忠烈七夕歌真迹后》
清代·张又华

宜兴司马坐忧国，七夕歌成涕横臆。一腔忠义欲谁语，搔首青天呼不得。

举朝依违杨嗣昌，惟公慷慨赴戎行。枢府何曾识君父，边臣能不死封疆。

薄暮出宫廷对罢，严饬孤军列城下。铁骑汹涌卷地来，蜂斗狼争日继夜。

是时西兵殊死战，胆大通身一敌万。同心独有杨参军，高监拥兵若旁观。

参军乞救向前涂，司马振旆奋一呼。挺身疾斗骑皆奋，手格数人筋力枯。

男儿竟作沙场死，俯首安能对薄书。将军已死全军覆，奸相统师明社屋。

西风禾黍吹思陵，手把遗诗忍终读。墨沈飞扬意气雄，平原信国将无同。

百劫丛中真性在，展卷飒拉来悲风。

作者简介：张又华，字灿如，高平人。诸生。有《双溪诗集》。